ועדת הכלכלה, כנסת 17, פרוטוקול מספר 316, 2007-07-17 09:00

גלעד ארדן: בוקר טוב, אני מתכבד לפתוח את ישיבת ועדת הכלכלה, על סדר היום הצעתה של חברת הכנסת רונית תירוש בנוגע להפסקת הטיסות לצפון הארץ בהליך של דיון מהיר.

גלעד ארדן: כזכור לכולנו, ועדת הכלכלה קיימה דיון כבר בנושא הזה ב- 6 לנובמבר 2006 וזאת בעקבות הפסקת הטיסות של חברת אמיר שירותי אוויר, הפסקת הטיסות שלה לצפון הארץ.

אודי זוהר: אז הדיון היה על הפסקת הטיסות לקריית שמונה, היום הדיון הוא על הפסקת הטיסות לצפון בכלל.

גלעד ארדן: היום נעסוק לא רק בהפסקת הטיסות לקריית שמונה אלא בכלל לצפון.

גלעד ארדן: לפי החלט הממשלה מיום ה- 3 ליוני 2007, הממשלה לא ידעה שזה לכל הצפון?

גלעד ארדן: כי אם הטיסות הופסקו לראש פינה ב- 31 למאי אז הממשלה התכנסה ב- 3 ליוני, כלומר שלושה ימים אחרי זה תחת הכותרת הפסקת טיסות לקריית שמונה והחליטה לאמץ את החלטת שר התחבורה והבטיחות בדרכים להקים צוות בין משרדי בהרכב המנהל הכללי של משרד התחבורה וכו', הצוות יבחן בדחיפות חלופות לפתרון הבעיה ויביא את המלצותיו בהקדם לדיון בממשלה.

גלעד ארדן: אני מאפשר לחברת הכנסת תירוש להציג את הנשוא, אנחנו בוודאי נשמע מהמשלה עד כמה הנושא טופל בדחיפות ומה הפתרונות שיש באמתחתה של הממשלה להציע לתושבי הצפון ולמי מאזרחי המדינה שרוצה לבקר בצפון, בבקשה חברת הכנסת תירוש.

רונית תירוש: תודה.

רונית תירוש: אני אפתח את הדיון בזה שהניסוח שלנו, שלי, לבקש דיון, לא ראוי בביטוי הזה של גביית דמי חסות.

רונית תירוש: האמת שלא שמתי לב לזה והעירו את תשומת ליבי, אני מתנצלת על זה, אני מבקשת למחוק את זה ככל שניתן, בוודאי שזו לא הכוונה.

רונית תירוש: אחרי שהדברים האלה הובהרו אני רוצה לדבר על הדברים עצמם.

רונית תירוש: ככל שנברתי בנתונים, ככל שיכולתי לקבל עובדות ואם אני לא מדייקת אני אשמח לקבל תיקונים בהמשך.

רונית תירוש: המהות היא שהיה מכרז של משרד התחבורה, חברת טמיר תעופה או איך שהיא נקראת זכתה במכרז הזה, הפעילה את שני המנחתים האחד בקריית שמונה והשני בראש פינה.

רונית תירוש: במהלך הזמן מי שכרגע המפעיל, הבעלים, איני יודעת איך לכנות זאת, מר ויקטור חאג’, אגב, הוא נמצא כאן?

ויקטור חאג': כן, קיבלתי את התנצלותך.

ויקטור חאג': ..

רונית תירוש: תיקון, לא התנצלות.

רונית תירוש: הוא ביקש אגרת נחיתה בסך 4,000 ₪ לקריית שמונה.

רונית תירוש: שאלתי מה האגרות המקובלות במקומות אחרים ושוב אני אומרת שאם אני לא מדייקת תקנו אותי אבל נאמר לי שבמגידו, שדה תימן האגרה היא 100 ₪, בראש פינה 48 ₪, זה מסובסד כנראה על ידי המדינה, בקריית שמונה 4,000 ₪.

רונית תירוש: ניסיתי להבין מדוע בזמנו טיסות של ארקיע או של ישראייר, חברות אחרות, הפסיקו לעבוד שם, כנראה שמאותה סיבה.

גלעד ארדן: מאיזה סיבה?

רונית תירוש: של אגרת נחיתה מאד גבוהה.

רונית תירוש: 4,000 ₪ לעומת משהו בסביבות המאה ₪ במקומות אחרים בארץ.

רונית תירוש: זה נשמע לי לא סביר ולא פרופורציונאלי.

גלעד ארדן: לנחיתה אחת?

רונית תירוש: ההשוואה היא 4,000 מול 100 ₪ בממוצע, כנראה לנחיתה אחת.

רונית תירוש: אותה חברת טמיר, המשיכה להפעיל את ראש פינה כי זה היה מסובסד, בהיקף של 78 ₪ בלבד במשך שנה נוספת והגיעה להסדר - - -

גלעד ארדן: מה היה מסובסד?

רונית תירוש: משרד התחבורה סבסד את הנחיתות בראש פינה.

רונית תירוש: חברת טמיר תעופה המשיכה להנחית את המטוסים שלה בראש פינה ולהסיע באוטובוסים או במוניות את הנוסעים שרוצים להגיע לקריית שמונה עד שבתום שנה מההסדר הזה הגיעו למסקנה שזונחים אותה, אף אחד לא עוזר לה, אף אחד לא עוזר לה לטפל בבעיה שנוצרה בקרית שמונה שהרי ממילא היא מטופלת באופן של שירות טיסה לראש פינה אוטובוסים לקריית שמונה.

רונית תירוש: הייתי אומרת שזה ניצול ציני של המדינה.

רונית תירוש: אז הם החליטו כמחאה או כעניין כלכלי, להפסיק גם את הטיסות לראש פינה.

רונית תירוש: כמובן שפה אני יכולה להעריך שהם העלו את חמתם של משרד התחבורה באשר להסדר ולמה מפסיקים אותו, אבל אני גם יכולה להבין שזכותה של החברה להחליט שההסדר הזה לא מתאים לה ויש מקום שהמדינה תפטור את קריית שמונה.

רונית תירוש: אותי מכעיסה בעיקר העובדה שקריית שמונה, המנחת שלה - - -

גלעד ארדן: עוד לא הצלחתי להבין מה הפריע לחברה שהיא נוחתת בראש פינה ומסיעה לקריית שמונה אם זה זול יותר?

רונית תירוש: זה לא פותר את הבעיה בקרית שמונה.

רונית תירוש: הרעיון היה לפתור אבל כהסדר ביניים אמרו תמשיכו לטוס לראש פינה, תסיעו את האנשים של קריית שמונה באוטובוסים, בינתיים נפתור את הבעיה בקרית שמונה, והבעיה לא נפתרה במשך שנה תמימה.

רונית תירוש: אז החליטה החברה המטיסה או כמחאה, או כשיקול שלא מתאים להם ההסדר הזה.

רונית תירוש: אז יצא שכל תושבי הצפון מנותקים ולא יכולים לקבל שירותי תעופה, כאשר המדינה, קרי משרד התחבורה, השקיעה הון כזה ואחר, בשיפוץ המנחת או בתחזוק המנחת בקריית שמונה.

רונית תירוש: דבר שלא מובן לי איך הם לא הופכים הרים בשביל להפעיל ביום יום ולהשמיש את המנחת הזה.

גלעד ארדן: מי לא עושה את זה?

רונית תירוש: משרד התחבורה, יש לי הרבה טענות פה למשרד התחבורה, אין לי טענות למר חאג', הוא איש עסקים שזכותו לנצל כל פרצה שניתנת לו.

רונית תירוש: יש לי שתי שאלות הראשונה למשרד התחבורה, מדוע לא הופכים הרים על מנת להשמיש ולתפעל מחדש את המנחת בקרית שמונה?

רונית תירוש: ראש פינה תיפתר מעצמה ברגע שקריית שמונה תופעל.

רונית תירוש: השאלה השנייה , האם אין איזה פיקוח על היקף האגרות לכל אדם שמחזיק במנחת כזה או אחר, אז אפשר לבוא בטענות לחברות תעופה כאלה ואחרות.

רונית תירוש: שאלה שלישית, מדוע לא מנסים להסדיר את העניין, ואין לי שום עניין אישי בטמיר תעופה, אני לא מכירה אותם, למעט שיחה אתמול שניסיתי להבהיר כמה נתונים, מדוע מנסה משרד התחבורה לעניין חברות אחרות ולא להסדיר את הנושאים מול טמיר ולא להתחיל להעניש אותה בכל מיני עונשים מוזרים.

רונית תירוש: הדבר האחרון, שאני אפילו לא יודעת למי להפנות אותו, או לעיריית קריית שמונה או למשרד התחבורה, בשם מה קיבל ויקטור חג'ג את האחריות על מנחת קריית שמונה, כאשר למיטב ידיעתי, ואם אני טועה אני מתנצלת מראש, לא היה מכרז על העניין הזה.

רונית תירוש: לא ברור לי בשם מי הוא קיבל את זה, נכון שזה היה לפני 15 שנה, אדם פרטי לחלוטין שיש לו בעלות על מנחת שהמדינה בנתה תחזקה ומשפצת.

רונית תירוש: בסוף היום, מה שהכי מרגיז הוא שתושבי המדינה לא מקבלים את השירות.

רונית תירוש: שאלה נוספת, מדוע לא קצת התקדמו מאז הדיון הקודם?

גלעד ארדן: שר התחבורה בחודש נובמבר 2006,

גלעד ארדן: לפני שמונה חודשים עמד במליאת הכנסת ואמר, זה מכרז.

גלעד ארדן: שאלו אותו מתי להערכתו תהיה לתושבי קריית שמונה אפשרות לטוס לתל אביב, הוא אמר שזה מכרז והוא ייצא לדרך, הוא לא אמר שמתחייב על זמן מסוים, אבל הוא אמר שזה יקרה בחודשים הקרובים.

גלעד ארדן: אני בכלל לא מכיר את הנושא מלבד כתבה שראיתי בנושא לפני מספר חודשים.

גלעד ארדן: אני לא מכיר את הנושא, לא מעניין אותי, לא רלוונטי, ואני גם לא חושב שהכנסת צריכה להיות מעורבת, לדעתי גם לא אכפת מכוח מה מתפעלים.

גלעד ארדן: משרד התחבורה הוא זה שאחראי שלתושבי צפון הארץ יהיה איך להגיע.

גלעד ארדן: שתהיינה עוד אלטרנטיבות מהירות להגיע.

גלעד ארדן: אם יש מישהו פרטי שכן עומד או לא עומד מסיבות כאלו ואחרות ובסוף אין שירות אז מצידי תבטלו את המכרז, תסבסדו את זה, תמצאו כל דרך אחרת.

גלעד ארדן: אבל להמשיך לגרור רגליים, אדם שהיה רמטכ"ל שעשה הרבה דברים יותר מורכבים מזה, שנה אחרי שהייתה מלחמה, שכולם מדברים על הצורך לחזק את הצפון ולעודד את הצפון.

גלעד ארדן: אני כבר לא יודע מה נוכל להגיד פה היום כי התוצאה היא זו שמדברת בעד עצמה, תנסה לתת לנו היום פתח של תקווה, דד-ליין או משהו כדי שנצא עם בשורה לתושבי הצפון.

אודי זוהר: אני אנסה לתת בזמן הקצר שלרשותי סקירה לפחות ברמת הנתונים, מעין בסיס משותף ואחר כך כל אחד יוכל לעשות על הנתונים האלה את האינטרפטאציות שלו.

אודי זוהר: לאורך תקופה ארוכה גם ארקיע וגם ישראייר טסו גם לראש פינה וגם לקריית שמונה.

אודי זוהר: עיקר הירידה הגדולה במספר הטיסות גם לקריית שמונה ובהמשך גם לראש פינה, גם מבחינת התדירויות וגם במספר החברות חלה למעשה בנסיגה מלבנון, ירידה מאוד מאסיבית בעיקר בשימושים של הצבא בטיסות צפונה.

אודי זוהר: יש שיפור מאוד משמעותי בתשתית האחרת, האלטרנטיבית מהצפון למרכז, בשביל הגילוי הנאות אומר שאני גר בצפון.

אודי זוהר: חלה ירידה משהו כמו לפני שנה וחצי, שנתיים, ארקיע הודיעה שהיא מפסיקה לטוס גם מראש פינה בשל מה שנקרא ביקוש נמוך.

אודי זוהר: אגב, ההיצע והביקוש בתעופה הם לא דברים קלאסיים בכלכלה, ארקיע הורידה את מספר התדירויות כתוצאה מזה השירות לתושבים נפגע והמטוסים המריאו בתפוסה מאוד נמוכה שהפכה ללא כלכלית.

אודי זוהר: ביקשנו מארקיע להמשיך לטוס בסבסוד עודף של המדינה כדי שנוכל לצאת למכרז.

אודי זוהר: בניתוח שנעשה על הקו הזה נדרשים מטוסים קטנים יותר ממה שחברת ארקיע המשיכה להפעיל, היא הפעילה מטוסים עם 50 נוסעים ומעלה וזה לא היה כלכלי כי התפוסה הייתה נמוכה.

אודי זוהר: המשרד מתוך רצון עז לשמור על הצפון עוד ביקש מארקיע את תקופת המכרז שתאפשר לנו לצאת למכרז ולטוס בסבסוד עודף.

לאה ורון: מה זה נקרא סבסוד עודף?

אודי זוהר: הכרטיסים לצפון מסובסדים, אני לא זוכר כרגע את הנתון אבל המדינה השקיע עוד כסף בעניין הזה.

לאה ורון: סבסוד נוסף.

אודי זוהר: כן.

גלעד ארדן: בוא נקרא לזה סבסוד מה זה משנה עודף או נוסף, החלטתם פעם על סבסוד מסוים הוא לא מתאים היום השאלה היא אם צריך לסבסד או לא צריך, כדי שיהיה בכלל.

אודי זוהר: זו שאלה טובה ונכונה.

אודי זוהר: חשוב לציין שבאותה תקופה חברת טמיר טסה טיסות , מה שאנחנו קוראים טיסות שכר לקריית שמונה, עם אותו מפעיל ויקטור חאג', משיקולים כאלה ואחרים, אנחנו כמובן שמחנו בזה מאד כי זה היה מכפיל כוח בטיסות לצפון.

אודי זוהר: יצא מכרז ותנאי המכרז היו כאלה שהמדינה אמרה אנחנו לא רוצים לדבר רק על ראש פינה אלא רוצים לדבר על ראש פינה וקריית שמונה, זה מה שהיה תנאי המכרז.

אודי זוהר: הגדרנו שאנחנו רוצים לפחות שלוש תדירויות ביום בשני המקומות האלה ותדירות הכוונה להלוך ושוב, לצורך העניין זה בוקר צהרים ערב או על פי הביקוש הצפוני ובחוזה היה מוגדר שבראש פינה, שזה שדה תעופה שמופעל על ידי רשות שדות התעופה ומי שמממן שם זו לא המדינה אלא רשות שדות התעופה בתקצוב מאד גירעוני וראש פינה גובה את העלויות כי זה מה שהמדינה הכתיבה לרשות שדות התעופה לעשות, וקריית שמונה הוא מנחת הוא לא שדה תעופה והוא פועל על בסיס קריטריונים אחרים ושונים.

אודי זוהר: שני הנתונים האלה היו נתונים במכרז, מי שהיה צריך להגיש הצעה היה צריך להגיש הצעה כשהוא מסתמך על זה, שעשה משא ומתן עם שני המקומות וברור לו מה העלויות התפעוליות שלו בכל מקום כזה.

אודי זוהר: בתשובות למכרז נאמר מפורשות שההצעה שבמקרה הזה של חברת טמיר, כוללת את עלויות המנחת והנחיתה ושאר התפעול כי גם הבידוק הביטחוני צריך להיעשות.

רונית תירוש: כמה היו עלויות הנחיתה?

אודי זוהר: לא נכנסנו לזה, זה עניין עסקי בין חברת התעופה לבין מפעיל המנחת, שאתם אמרתם שהוא הפעיל עבור ארקיע וישראייר הרבה שנים.

אודי זוהר: מינוי של מפעיל המנחת, המינוי המקצועי נעשה על ידי רשות התעופה האזרחית בהסתמך על עמידה בסטנדרטים ובקריטריונים.

רונית תירוש: מינוי, לא מכרז?

אודי זוהר: אנחנו לא הגוף שאומר מי יהיה הבן אדם, אנחנו בודקים את הקריטריונים המקצועיים.

אודי זוהר: לצורך העניין מי שהמנחת שלו, מונח בתשתית שלו, צריך להגיד מי מטעמו מוסמך להפעיל את המנחת.

גלעד ארדן: של מי המנחת?

אודי זוהר: של עיריית קריית שמונה.

רונית תירוש: והוא ניתן במינוי, אני רוצה שזה יהיה רשום בפרוטוקול.

גלעד ארדן: ובראש פינה זו רשות שדות התעופה.

אודי זוהר: נכון.

אלדד יניב: זה המנחת היחיד בארץ שיש מנחית אחד.

אודי זוהר: לא נכון.

אודי זוהר: אני אפרט כשאני אדרש לכך, חשוב לי להגיד שהמתודולוגיה שבה יש יותר ממפעיל מנחת אחד, מבחינת בטיחות טיסה זו מתודולוגיה לא טובה ולא נכונה.

אודי זוהר: זה נכון שיש מקומות שיש בהם יותר ממפעיל אחד.

רונית תירוש: איפה יש רק אחד?

אודי זוהר: לדעתי בעין יהב.

אודי זוהר: היחיד שאין אחד זה מגידו.

רונית תירוש: ממי אני מקבלת תשובה מוסמכת על זה?

נרי ירקוני: היחיד שאין זה מגידו.

דוד טל: אדוני זה לא מבחן אבל חברי כנסת רוצים לדעת תשובות על השאלות שלהם.

דוד טל: מי שרשאי לענות שיענה.

יוסי שפיצר: גברתי שאלה למה הוא ענה ולא אני.

יוסי שפיצר: רוב המנחתים מופעלים על ידי מפעיל אחד.

אודי זוהר: למעט שניים, אם זכרוני אינו מטעה אותי.

גלעד ארדן: רוב המנחתים במדינת ישראל שייכים לרשות שדות התעופה?

יוסי שפיצר: שלילי.

יוסי שפיצר: רוב המנחתים במדינת ישראל שייכים לרשויות המקומיות.

גלעד ארדן: מי שמייצג גם את טמיר וגם את הצד השני, אני אאפשר לכם לדבר, תנו לי לנסות לשמוע את גורמי המדינה שאני יודע שהם לא עובדים אצל אף אחד מהצדדים.

נרי ירקוני: זה כתוב בחוק

גלעד ארדן: אז הוא יגיד לי את החוק.

יוסי שפיצר: רוב המנחתים מופעלים ונמצאים ברשויות המקומיות אם אלו עיריות רשויות מקומיות או מועצה אזורית.

יוסי שפיצר: הרוב הגדול של המנחתים הוא של משרד הביטחון, כך שמשרד הביטחון הוא הבעלים ברמת הגולן זו מועצה אזורית, בבאר שבע זה משרד הביטחון, מגידו זה משרד הביטחון, עין יהב זה משרד הביטחון, ביוטבתה זו מועצה.

גלעד ארדן: מה תפקידך במשרד התחבורה?

יוסי שפיצר: אני מנהל תחום שדות תעופה במנחתים ברשות התעופה האזרחית.

גלעד ארדן: אני מניח שאתה יודע כמה היא אגרת נחיתה ברוב שדות התעופה בארץ?

יוסי שפיצר: אני יודע, ואכן אגרת נחיתה מחייבת אישור של המשרד ובמקרה של קריית שמונה נעשה חישוב על ידי המשרד יחד עם המפעיל עם כל הוצאות המנחת ואת העלות ניסינו להביא לפשרה יחד עם כל המעורבים בנושא וחברת טמיר התנגדה.

גלעד ארדן: אתה אמרת שמשרד התחבורה הוא זה שמאשר או לא מאשר את אגרת הנחיתה שגובים בכל מקום.

גלעד ארדן: עזוב רגע את קריית שמונה, בוא נתחיל משאר המדינה, כמה בערך היא אגרת נחיתה ברוב מדינת ישראל?

יוסי שפיצר: ברוב מדינת ישראל האגרה היא בהתאם להוצאות.

יוסי שפיצר: אם מפעיל מנחת נמצא במקום כדוגמת באר שבע זה נע בין 150 ל- 450 ₪.

יוסי שפיצר: תלוי אם זה מטוס קטן, מטוס גדול, אם הוא צריך להביא כבאית, אמבולנס.

גלעד ארדן: בין 150 ל- 450.

גלעד ארדן: מה האגרה שביקשו בקריית שמונה?

יוסי שפיצר: בקריית שמונה לפי הוצאות העלויות שעשינו זה אמור להגיע ל- 63,000 ₪ בחודש.

רונית תירוש: אל תערבב עגבניות ואגסים.

דוד טל: דבר על מכנה משותף, אמרת לנו 150 עד 450, תעשה את החשבון.

גלעד ארדן: 63 אלף כמה טיסות יש?

יוסי שפיצר: ברוב המנחתים אין טיסות סדירות.

גלעד ארדן: אם אין טיסות סדירות ההיגיון הכלכלי שלי אומר שזה היה צריך לייקר את המחיר פר טיסה.

גלעד ארדן: אם יש לך תשומות קבועות הן מתחלקות על פני יותר נחיתות.

גלעד ארדן: עו"ד ירקוני, אם תמשיך לעשות לי "לא" על דברים שאני אומר, או לחייך, אתה לא תהיה פה.

גלעד ארדן: נקודה.

נרי ירקוני: אני נורא מתנצל.

גלעד ארדן: אני לא צריך את ההתנצלויות שלך רק צריך שתתנהג כמו בן תרבות כאשר מנהלים פה דיון ולא תזלזל במה שחבר כנסת שואל ותצחק אליה, זה נורא מפריע כשאתה מול הפנים שלי.

גלעד ארדן: אני לא אצחק על מה שאתה אומר ולא אלגלג ואתה לא תעשה כך כשאני מדבר.

נרי ירקוני: אם נייר שכולל 4 שורות נפתח בדמי חסות ב- 140,000 ₪ לחודש - - -

רונית תירוש: התנצלתי על זה.

גלעד ארדן: הישיבה נפתחה בזה שהיא התנצלה על הדברים האלה.

נרי ירקוני: צר לי, אבל זה לא מביא כבוד לכנסת.

רונית תירוש: אז אם אתה לא מכבד את הכנסת אל תשב בישיבה הזו.

נרי ירקוני: אני מאד מכבד את הכנסת ולכן באתי.

נרי ירקוני: מי שלא מכבד את הכנסת זה מי שכותב כאלה דברים, לא אני.

רונית תירוש: אני התנצלתי, האדון קיבל את התנצלותי, בזה זה נגמר.

יוסי שפיצר: רוב המנחתים על פי החוק בתקנות מופעלים באמצעים מאד קטנים אם יש מטוסים קטנים מספיק רק מספר קטן מבחינת אמצעי כיבוי אש והמנחתים שיש בהם טיסות סדירות נדרשים לעמוד בסטנדרטים כמעט כמו בשדות התעופה זאת אומרת שנדרשים שם כבאיות - - -

גלעד ארדן: כמה טיסות ביום טמיר היו צריכים להפעיל?

אודי זוהר: מינימום שלוש טיסות ביום.

גלעד ארדן: שלוש נחיתות בקריית שמונה, בשבת לא, בערך 25 ימים, אם החישוב שלכם הוא 63,000 ₪, בערך 800 שקלים לנחיתה.

גלעד ארדן: כמה ביקש המפעיל?

גלעד ארדן: אתה אמרת שאתם אמורים לאשר את אגרת הנחיתה.

אודי זוהר: זה מה שאישרנו.

לאה ורון: איזה עלות נחיתה אישרתם?

אלדד יניב: אפשר לייתר את הדיון, עוד שעה אנחנו חוזרים לטוס, השעה עכשיו 09:30, ב- 10:30 תצא טיסה ראשונה.

אלדד יניב: אנחנו אחראים שבעוד שעה תצא טיסה.

אודי זוהר: חשוב להגיד מאיפה הגענו למספר הזה של 63,000 ₪ לחודש.

אודי זוהר: נוכח זה שהתפתח באיזשהו שלב ויכוח בין המפעיל לבין חברת טמיר, הייתה סידרה שלמה של דיונים שבה חיפשנו פתרון כי למשרד התחבורה, הטיסות לצפון ולקריית שמונה היה דבר יקר, רצינו לשפר את הדבר הזה והשקענו בזה הרבה מאד שעות.

אודי זוהר: אל מול הויכוח הזה הצענו הצעה, אמרנו, מנכ"ל משרד התחבורה יהיה הבורר.

גלעד ארדן: זה לא סמכותכם על פי החוק?

גלעד ארדן: אמרתם שאתם מאשרים את גובה האגרה.

אודי זוהר: אני מתאר את התהליך.

גלעד ארדן: אני מנסה להבין, מכוח מה יש לכם סמכות לאשר או לא לאשר את בקשת המפעיל לאגרת נחיתה?

קריאה: תקנות המנחתים.

גלעד ארדן: אז מה צריך מנכ"ל משרד התחבורה, זו סמכותכם על פי התקנות.

אודי זוהר: אנחנו לא היינו בקיאים בדיאלוג הכלכלי שהיה בין חברת טמיר לבין מפעיל המנחת טרום הצעתם, לא התערבנו בתהליך הזה.

אודי זוהר: אם הם הגיעו בעסקה בניהם לזה שהם משלמים יותר, או פחות מי אני שאתערב בעניין הזה?

אודי זוהר: אל מול הויכוח אמרנו שנמנה צוות בורר ומגשר וקיבלנו את הסכמת כולם, גם את של עורך דין של מר ויקטור חאג' וגם של חברת טמיר - - -

נתי חלפון: זה לא נכון, היתה הסכמה...

אודי זוהר: מכיוון שעסקתי בעניין הזה, עם חלק מהאנשים שקיבלתי את הסכמתם דיברתי אישית.

אודי זוהר: עשינו עבודה ואמרנו, בעיניים שלנו, אלה העלויות הסבירות, 63,000 ₪ וקיבלנו מיידית את הסכמתו של מר חאג', לא קבלנו את הסכמתה של חברת טמיר.

שלמה ברטל: לא קיבלתם את ההסכמה מראש לתהליך הזה.

אודי זוהר: עדיין המספר שאמרנו, על בסיס התחשיבים שעשינו, מחיר הוגן הוא 63,000 ₪, לא קיבלנו את הסכמתכם ולא חשוב אם הסכמתם מראש או לא, הצענו הצעה שעליה אמרת לפני שנייה, בגב שלי, שאם זה המחיר אתה בעוד שעה חוזר לטוס.

שלמה ברטל: זה לא מה שאמרתי.

אודי זוהר: אז הבנתי לא נכון.

אודי זוהר: באיזשהו שלב אל מול הויכוח הזה חברת טמיר באופן חד צדדי החליטה שהיא מפסיקה לטוס לקריית שמונה ואנחנו המשכנו לנהל ויכוח.

לאה ורון: מתי בדיוק הפסיקו הטיסות?

דפנה עין דור: ב-21 בספטמבר 2006.

אודי זוהר: באיזשהו שלב, אל מול התהליך הזה, אל מול הפסקת הטיסות לקריית שמונה, והאמן לי, השקענו בעניין הזה המון אנרגיה והמון זמן, הדרישה של טמיר הייתה בכלל להיות המפעיל של מנחת קריית שמונה, בעיניים שלנו זה כמו שאל על תחליט שהיא רוצה לתפעל את נתב"ג.

אודי זוהר: אני בכוונה מציג את נקודת הקיצון.

אודי זוהר: בסיטואציה כזו, ואמרתי את דעתי לגבי יותר ממפעיל אחד למנחת, בטח בסיטואציה שיש פה ויכוח, נקרא לזה עסקי בין שני מפעילים, הטעות הבטיחותית הכי גדולה הייתה לשים שני מפעילים כי זה היה אסון מבינת בטיחות הטיסה ואמתי שלזה אני לא מוכן לתת את ידי.

גלעד ארדן: דרך אגב, אין לכם שום סמכויות לגבי המפעיל במנחת?

אודי זוהר: יש לנו את כל הסמכויות.

גלעד ארדן: אתם יכולים להחליט שמפעיל מסוים הוא לא כשיר כי הוא לא מקצועי או לא נותן שירות טוב?

אודי זוהר: זה לא זכותנו, זו חובתנו.

אודי זוהר: אם מפעיל לא עומד בסטנדרטים הנדרשים על פי התקנות חובתנו לקרוא אותו לסדר ואם עדיין לא יעמוד בסטנדרטים נסגור את המנחת ונגיד שאנחנו לא מוכנים לתת לו את רישיון ההפעלה שלו בצורה הכי ברורה.

אודי זוהר: התחיל תהליך משפטי שנפתח אל מול תביעה אישית נגד מנכ"ל משרד התחבורה ונגד שר התחבורה, של חברת טמיר.

אודי זוהר: הפרקליטות, לאחר שדנה בזה, אמרה שהתביעה הזו, היא מייצגת את מנכ"ל משרד התחבורה ואת שר התחבורה והדבר הזה נמצא בבית המשפט נכון לרגע זה.

אודי זוהר: אנחנו אמרנו שיש כרגע פתרון, אנחנו לא עושים גלים, יש כרגע פתרון לראש פינה עם אוטובוס שמגשר לקריית שמונה, אנחנו לא נוקטים שום צעד שההליכים המשפטיים ייגמרו.

גלעד ארדן: אתם כאילו האזרח שמנהל סכסוך...

גלעד ארדן: הייתי מצפה מראש הממשלה או מכם לבוא ולהגיד, שר התחבורה יש לו עניין אישי, תעבירו לשר אחר שיקבל החלטות, עכשיו כמה שנים שייקח ההליך המשפטי נשאיר את קריית שמונה בלי טיסות?

רונית תירוש: זו נקמנות.

אודי זוהר: אין פה שום עניין אישי.

ישראל חסון: אתה מחליק על דיס-אינפורמציה שיטתית.

גלעד ארדן: באתי לדיון הזה הכי פחות מכיר.

ישראל חסון: גם אני קיבלתי את המנה, ועל המנה אני מתכוון להגיב פה בכנסת.

גלעד ארדן: אז אני לא קיבלתי שום מנה ואני לא מכיר אף אחד, אותי מעניינת רק הממשלה לא בעלי העניין.

גלעד ארדן: שר התחבורה לא בעל עניין ברגע שאחד הצדדים מנהל הליך משפטי נגד שר התחבורה, כל החלטה ששר התחבורה יקבל מאותו רגע בנושא היא בעייתית, גם אם יחליט להחליף את המפעיל או להעיף אותם, כל החלטה.

ישראל חסון: מתי שר התחבורה נתבע?

גלעד ארדן: תשאל את זה.

גלעד ארדן: מה זה רלוונטי?

ישראל חסון: זה רלוונטי כי ההחלטות האלה הן מספטמבר שנה שעברה.

רונית תירוש: הוא אומר שבעקבות התביעה הם הפסיקו ...

גלעד ארדן: מתי הוא נתבע?

ישראל חסון: אתה יודע מתי התחיל הדיון?

קריאה: ינואר.

ישראל חסון: מתי נכנס שר התחבורה?

גלעד ארדן: ינואר ‏2007.

ישראל חסון: שלושה חודשים אחרי הדיונים האלה.

ישראל חסון: עכשיו תשאל למה הדיון הזה לא נחתך אז?

ישראל חסון: זו השאלה שאתה צריך לשאול.

גלעד ארדן: אני צריך לשאול למה אין טיסות לצפון.

ישראל חסון: נהדר, ועכשיו מתארים לך השתלשלות - - - היו"ר גלעד ארדן: לא היית בכל התיאור.

ישראל חסון: הייתי בדיון הקודם.

גלעד ארדן: קראתי פרוטוקולים קודמים.

ישראל חסון: אחרי הדיון הקודם טענתי שמי שצריך לשבת פה זה משרד התחבורה, אותי לא מעניין לא טמיר ולא הם, הם לא מעניינים אותי.

גלעד ארדן: כיוונתי לדעת גדולים.

ישראל חסון: אמרתי בדיון הקודם ואני חוזר ואומר את זה עכשיו, אחרי הדיון ההוא אני אומר לך כאן שחברת טמיר נקטה בעוד פעולה שלטעמי, לא הגבתי עליה וגם לא נדרשתי להגיב עליה על ידי שום גורם, חברת טמיר הלכה והפיצה מודעות על חיים ברביבאי, היא סדרה שידור טלוויזיוני על ישראל חסון ועל השחיתות שלו.

ישראל חסון: אני אומר לך שאני כאן, ועכשיו אנחנו ממשיכים עם שר התחבורה ונמשיך ונגיע בסוף לכל מי שישאל את השאלות הנכונות.

ישראל חסון: השאלה שלי היא שאלה אחת חד וחלק, תסתכל בבקשה מה היה ההסכם שעליו חתמה חברת טמיר ביום הראשון.

גלעד ארדן: אתה חושב שאנחנו יושבים פה בבית משפט?

גלעד ארדן: אתה מתבלבל, פה זה לא בית משפט, אני לא רואה הסכמים, אני לא בוחן ראיות ולא בוחן סיבות.

ישראל חסון: אתה שואל את משרד התחבורה למה אין טיסות.

גלעד ארדן: אותי מעניין למה אין טיסות ואם משרד התחבורה כבר שנה לא מצליח לפתור את הבעיה אז מצידי שיחליף את טמיר שיחליף מפעיל שיחליף מה שהוא רוצה שיפתח מנחת חדש, לא מעניין אותי.

גלעד ארדן: אני לא מצליח להבין מהאנשים האלה למה אין טיסות.

ישראל חסון: אני אומר לך, זו היתה השאלה שלי בדיון הראשון שהיה.

ישראל חסון: היו"ר גלעד ארדן: בשורה תחתונה, כשמשרד התחבורה רוצה לעודד תחבורה ציבורית אצל סטודנטים הוא מוכן לשים עשרות מיליונים לסבסד בחצי מחיר סטודנטים שייסעו בתחבורה ציבורית.

ישראל חסון: אם משרד התחבורה לא משלם את המחיר עד היום, לא אכפת לי למי, למפעיל כדי להוזיל, לחברת התעופה כדי לסבסד, כדי שיהיו טיסות לצפון המסקנה היא שזה לא בסדר העדיפויות של שר התחבורה.

ישראל חסון: נקודה.

ישראל חסון: אין הסבר אחר, זו נקודת ההתחלה ואת זה ניסיתי להבין.

אודי זוהר: מכיוון שלנושא לא נמצא פתרון לקריית שמונה והוא התחיל להתגלגל אל מול תביעה משפטית שאגב, היא תביעה לכל דבר ועניין מול המדינה.

אודי זוהר: ככה זה גם מופיע בכתב התביעה מעבר לנושא האישי, המדינה היא נותנת את התשובה בבית המשפט לא השר ולא עורכי דין פרטיים של השר או המנכ"ל, חשוב להגיד את זה.

אודי זוהר: המדינה רואה בעניין הזה עניין של המדינה ולא עניין אישי של שר כזה או אחר.

גלעד ארדן: חשבתי שזו עבודה של פרקליטות המדינה לייצג משרדים.

אודי זוהר: לא תמיד.

גלעד ארדן: אני יודע שלא תמיד אם מדובר בנושא שמראש אמרו לו שלא יגנו, או שחיתות אישית שלו, אבל ככלל זה תפקידה של פרקליטות המדינה.

אודי זוהר: התביעה התחילה ממשהו אישי

גלעד ארדן: כשהיא בונה את טענות ההגנה שלה היא מסתמכת על מה שהמשרד אומר לה בדרך כלל היא לא מכירה את זה מעצמה.

אודי זוהר: אני לא משפטן, לשמחתי, התביעה הייתה אישית אל מול עניין כזה או אחר שאני לא רוצה ליפול בו בלשוני לכן לא אומר אותו, זה לא היה על מימוש סמכותו כשר תחבורה.

גלעד ארדן: מה בכוונתכם לעשות?

גלעד ארדן: אין טיסות לקריית שמונה ואין טיסות לראש פינה, מה המשרד עומד לעשות?

אודי זוהר: ברשותך אומר עוד משפט אחד, לנו נודע על הפסקת הטיסות לראש פינה מהעיתונות.

גלעד ארדן: נורא ואיום, אבל מה עושים עכשיו?

גלעד ארדן: כל הזמן אנחנו מדברים על העבר בוא נשמע מה אתם מתכוונים לעשות.

אודי זוהר: אל מול החלטת הממשלה יש צוות בין משרדי.

גלעד ארדן: כמה ישיבות קיים הצוות?

אודי זוהר: שניים או שלושה מפגשים.

דפנה עין דור: הצוות הבין משרדי קיים ישיבה אחת ויש צוות משנה שקיים מספר ישיבות.

גלעד ארדן: זאת אומרת שהצוות הבין משרדי שהוקם ברשות סיטרמן פרק את עצמו ומינה צוות משנה, סיטרמן גם יושב בראשו?

דפנה עין דור: לא פרק את עצמו.

דפנה עין דור: ..

דפנה עין דור: העוזר האישי שלו, זה היה הסדר מקצועי.

גלעד ארדן: רק שנבין את חשיבות העניין.

דוד טל: זה לא חשוב שמנכ"ל משרד התחבורה ישב בצוות?

דוד טל: העניין נמשך ונמשך, זה לא מספיק חשוב שאישיות בכירה כמו מנכ"ל משרד התחבורה יהיה בדיונים?

ישראל חסון: בדיון הקודם מנכ"ל משרד התחבורה לא הגיע כי הוא היה בחו"ל, לדיון הזה...

ישראל חסון: אני ממליץ לעצור את הדיון להביא לפה את מנכ"ל משרד התחבורה ואת שר התחבורה כי חבל על הדיונים האלה אנחנו נכנסים לתחום שחבל על הזמן.

אודי זוהר: ברמת הנתונים, טיסות של חברת טמיר לראש פינה הופסקו ב...

אודי זוהר: למעשה לא הייתה טיסה מה- 1 ליוני, מזה חודש וחצי.

אודי זוהר: אני לא רוצה להתחייב בשם מנכ"ל משרד התחבורה שעומד בראש הצוות הזה, להערכתי - - -

גלעד ארדן: אתה מייצג אותו כאן, מה זה אתה לא רוצה להתחייב?

גלעד ארדן: לא דברת אתו לפני הדיון?

אודי זוהר: אני אגיד מה אנחנו עושים כי כמו שאמרת, אדוני היושב ראש, מה שחשוב זה העתיד, למרות שהעבר הוא לא דבר שכדאי להתעלם ממנו.

אודי זוהר: אנחנו פועלים להפעלה של מודל טיסות באופן המיידי, אנחנו במגעים עם מספר חברות שיתחילו לטוס גם אם לא בטיסות סדירות אלא מה שאנחנו קוראים טיסות שכר, בזמן הכי קצר שאפשר והדבר הזה מתנהל.

דוד טל: כמה זמן זה הזמן הכי קצר?

דוד טל: חודש?

דוד טל: חודשיים?

אודי זוהר: זה תלוי בחברות כי חלק מהחברות שרוצות צריכות להתארגן, בהערכה שלי, סדר גודל של שבועות בודדים חודש גג כדי להתחיל לחדש את הקו.

רונית תירוש: אני לא מכירה מהלך כל כך זריז.

אודי זוהר: אני לא צריך להכניס שום דבר אלא רק לאשר לחברת תעופה שיש לה את הציוד הנכון להתחיל לטוס טיסות שכר לצפון, זה בסמכותי, לא צריך מכרז ולא צריך כלום.

אודי זוהר: כשחברת טמיר טסה טיסות שכר לראש פינה, כשארקיע טסה לקריית שמונה, לא היה צריך שום מכרז, ביקשו לטוס, הציגו את הציוד הרלוונטי וזהו.

גלעד ארדן: למה בעצם לא עשיתם את זה כשהם הפסיקו חד צדדית את הטיסות לקריית שמונה לפני שנה ומשהו , אם זה בסמכותכם?

אודי זוהר: זה בסמכותנו, ולא פעלנו לעשות את זה, כדי לא לקעקע את היציבות של חברת טמיר כמי שזכתה במכרז.

רונית תירוש: אבל את התושבים הזנחתם

גלעד ארדן: אבל הם הפסיקו חד צדדית.

אודי זוהר: הדבר הזה הועלה במסגרת המחשבות שהיו - - -

דוד טל: עם כל הכבוד, השתתפתי בדיון שהיה אז ואני לא זוכר שהעליתם את זה כאחד הפתרונות בדיון הקודם.

אודי זוהר: שם לא הצגנו פתרונות למיטב זכרוני.

דוד טל: אם הפתרון הזה היה ישים אז למה לא אז, היית מקצר את תקופת העינוי של הציבור.

רונית תירוש: כי הוא לא רצה לפגוע בחברה.

דוד טל: ומה עם מיליון תושבים?

דפנה עין דור: היו הסעות לתושבים...

אודי זוהר: אני מבקש לא לשים דברים בפי כי אני באמת שוקל את דבריי - - -

דוד טל: רק שאלתי.

דוד טל: היות ואני מכיר אותך, אני יודע שאם הפתרון הזה היה תחת ידך היית שם אותו בדיון הקודם ואומר שיש לנו אפשרות לקצר את זמן העינוי לתושבי הצפון, זה אחד הפתרונות ואנחנו עושים אותו.

אודי זוהר: חברות התעופה, כשיש מוביל סדיר על הקו, לא היה להם אינטרס להיכנס לשוק הזה מול נתח השוק שהדבר הזה יודע להציג.

גלעד ארדן: אלא אם כן הייתם מציעים להם תמריץ לעניין.

אודי זוהר: יכול להיות.

גלעד ארדן: אם היו מוכנים לשלם עשרות מיליונים כדי לבטח את הרף התחתון של השימוש, כשזה בסדר עדיפויות יודעים ליצור את התמריץ.

אודי זוהר: זה חלק מהבדיקות שעושה הוועדה הבין משרדית.

אודי זוהר: כדי שבסופו של דבר תהיה מחויבות של הממשלה להבטיח את הקו כולל אם צריך לשים נתח תקציבי יותר גדול כדי לאפשר את הפעילות הזו.

אודי זוהר: זה בדיוק התפקיד של הוועדה הבין משרדית, זו הסביבה גם ששר התחבורה בא לממשלה ואמר שצריכה להיות פה החלטת ממשלה עם שיתוף פעולה - - -

רונית תירוש: יש לה דד-ליין לוועדה הזאת?

אודי זוהר: חברות השכר התעוררו למעשה בסיום הטיסות של חברת טמיר הם התחילו להגיד, אודי תאפשר לנו, אנחנו רוצים.

אודי זוהר: אמרתי, קדימה, אם אתם רוצים לטוס, תציגו את הציוד הרלוונטי.

גלעד ארדן: תודה.

גלעד ארדן: רשמנו לפנינו שתוך חודש יהיה מפעיל אחר.

אודי זוהר: לא אמרתי על מפעיל, יתחילו טיסות, לדעתי בהתחלה במודל שכר.

אודי זוהר: מדובר על יותר מטיסה ביום.

גלעד ארדן: יש פה מישהו שחבר בצוות הזה?

אודי זוהר: דפנה עין גור ויוסי שפיצר.

דפנה עין דור: אני מנהלת אגף כלכלה במשרד

גלעד ארדן: כמה ישיבות ישבתם?

דפנה עין דור: לפחות שש ישיבות ובנוסף ישיבות משנה, זה לא עניין של דיוני משנה, קיימנו עוד שיחות מול גורמים נוספים כדי לבחון את האפשרויות.

גלעד ארדן: יש פרוטוקול לישיבות של ועדת המשנה?

דוד טל: אם בית המשפט לא מנהל למה שהם ינהלו?

גלעד ארדן: רק העליון.

דפנה עין דור: יש לנו סיכומים.

גלעד ארדן: סיכומים שאתם יכולים להעביר לוועדת הכלכלה?

דוד טל: אם יש הם בוודאי יכולים, הבעיה אם אין.

דפנה עין דור: יש סיכומים, אנחנו בסך הכול מתקדמים.

גלעד ארדן: השר קצב סוף לזה?

דפנה עין דור: לא הוקצב זמן אבל המטרה היא לפתור את זה כמה שיותר מהר.

גלעד ארדן: ברור.

גלעד ארדן: אף אחד לא חשב אחרת.

דפנה עין דור: יש לפחות פעמים בשבוע ישיבות של צוות המשנה.

גלעד ארדן: עוד מישהו מגורמי המדינה רוצה להוסיף?

גלעד ארדן: האוצר בבקשה.

אודי אדירי: אין לי מה להוסיף, אנחנו חברים בצוות הבין משרדי.

אודי אדירי: הדברים שנאמרו על ידי משרד התחבורה נכונים.

גלעד ארדן: יש עמדה לאוצר בעניין הזה?

גלעד ארדן: הוא מוכן לממן או שזה מתוך תקציב המשרד.

אודי אדירי: האוצר מוכן לבחון פתרון זמני מהיר לפתרון הבעיה ונבחנים כל מיני מודלים להפעלה של הטיסות האלה, שכר או בהשתתפות של כל מיני גורמים, מודעים לזה ונבחנת האפשרות של הצורך בסובסידיה המשולמת להפעלת הקו.

גלעד ארדן: בשורה טובה.

משה דוידוביץ: אני מנכ"ל הרשות לפיתוח הגליל.

רונית תירוש: איך הגעת?

גלעד ארדן: יש עדין אנשים שנוסעים, לא כולם טסים.

משה דוידוביץ: שמעתי בקשב רב את כל הצדדים עד כה ואני חייב להגיד שנושא אחד כמעט שלא בא לידי ביטוי, התושבים.

משה דוידוביץ: מדברים על חברת טמיר, המפעיל - - -

גלעד ארדן: על מה אתה חושב שאנחנו מדברים כאן?

גלעד ארדן: על הפח של המטוס שלא יחליד?

גלעד ארדן: זו הערה שלא במקום, הייתי מוחק אותה.

משה דוידוביץ: אני אתקן.

משה דוידוביץ: אני חייב להגיד לכם שלהגיע לכאן מהצפון לוקח בממוצע, ביום לא עמוס, כשלוש שעות.

משה דוידוביץ: למי שלא יודע, בזמנו היו התבטאויות שונות שאם אין קווי טיסות לגלילי אז שיגיעו ברכבות.

משה דוידוביץ: למי שלא יודע, לאזור הגליל המזרחי אין רכבת.

משה דוידוביץ: גם מערכת היסעים להמונים לא קיימת בגליל המזרחי.

משה דוידוביץ: לכן אני חושב שהמהות פה היא הרבה יותר עמוקה מויכוח כספי, בגליל המזרחי זה לא רק משרת את התושבים שגרים, בעלי מפעלים ובעלי עסקים שבאים מתל-אביב בבוקר לאזור קריית שמונה והגליל המזרחי לא יכולים להרשות לעצמם להגיע ברכב שלהם.

משה דוידוביץ: נושא הטיסות היה לחם חוקם.

משה דוידוביץ: רק אתמול הייתי בדיון במשרד התמ"ת לעניין אזורי התעשייה על תקיעות של המדינה באשר לפתיחת מפעלים חדשים בגליל וזה קשור מאוד.

משה דוידוביץ: כי פעם אחת מבקשים מהם לפתוח ופעם שנייה, כשהם כבר פותחים ורוצים להגיע גליל הם לא יכולים.

משה דוידוביץ: אמרה חברת הכנסת רונית תירוש וגם חברי כנסת אחרים, מתי יהיו טיסות.

משה דוידוביץ: הדבר הכי חשוב שמשרד התחבורה צריך לתת עליו תשובה - - -

דוד טל: הם נתנו תשובה, בעוד חודש טיסה יומית.

גלעד ארדן: לפחות טיסה יומית.

משה דוידוביץ: הייתי במספר דיונים בנושא וגם לפני מספר חודשים אמרו שתוך מספר שבועות.

משה דוידוביץ: אני מייחל לגליל שהסוגיה תעמוד בראש ובראשונה ואחרי זה כל העניינים הכספיים, כן סבסוד, לא סבסוד וכמה.

משה דוידוביץ: תודה.

אריאל בר יוסף: שמי אריאל בר יוסף, יועץ משפטי של עיריית קריית שמונה.

אריאל בר יוסף: שמענו את האינטרסים המסחריים וכיצד משרד התחבורה מנסה לגשר בין א' ל-ב', ואני מעלה אפשרות.

אריאל בר יוסף: מדוע שהשדה לא יוכרז כשדה תעופה ולא כמנחת?

אריאל בר יוסף: רשות שדות תעופה תטפל בעניין הזה וכנראה שיש בעיה כלכלית לעניין גורמים מסחריים פרטיים בעניין הזה, ם זה יוכרז כשדה תעופה אני חשוב שזה יוסדר ולא ייפול בין הכיסאות בין חברה כזו לאחרת.

גלעד ארדן: זה אפשרי?

אודי זוהר: זה מצריך חקיקה.

דפנה עין דור: זה יעלה את העלויות.

גלעד ארדן: מה העלות למדינה?

גלעד ארדן: חקיקה ראשית זה טוב.

יוסי שפיצר: ראש פינה עולה בין שמונה לעשרה מיליון.

קריאה: בין 10 ל- 20 מיליון ₪ לשנה.

קריאה: זה יעלה את עלויות ההפעלה.

גלעד ארדן: קודם כל זו בשורה טובה שזה יעלה את עלויות ההפעלה כי יש הנחה סמויה שתהיה הפעלה, אז התקדמנו.

נרי ירקוני: יותר זול להטיס את כולם בחינם

אודי זוהר: כשמדברים בכסף הגדול, רק מהנסורת גם רשות התעופה הייתה חיה ברווחה גדולה מאד.

רונית תירוש: אולי זה יזרז.

גלעד ארדן: אני מברך אותך על שנתת לנו את הרעיון הכי יעיל עד כה.

גלעד ארדן: זה הרבה מעבר לרעיון.

נרי ירקוני: אני חושב שזה רעיון יפה מי שמתמצא קצת בתחום המשפטי צריך לתקן כי מבחינה חוקית עד שם של שדה תעופה בחוק רשות שדות התעופה, זה כל מה שצריך.

נרי ירקוני: הרעיון הזה דובר עוד לפני שנים ואני חושב גם שהוא רעיון טוב.

גלעד ארדן: מה יהיה עם הלקוח שלך שעד היום הפעיל את השדה?

נרי ירקוני: אמרתי גם בשם המוסד היפה שאנחנו יושבים בו וגם בשם הלקוח שלי.

נרי ירקוני: היו"ר גלעד ארדן: מי יפצה אותו על ההפעלה?

נרי ירקוני: הרעיון הוא רעיון נכון ויפה אני אומר את זה כרגע גם בשמו וגם בשם אזרח מדינת ישראל.

נרי ירקוני: יש פה שתי מערכות שחיות אחת ליד השנייה האחת זה הדאגה - - -

גלעד ארדן: את מה אמרת שצריך לתקן?

נרי ירקוני: את רשימת שדות התעופה על חוק רשות שדות התעופה.

נרי ירקוני: יש פה שני דברים שחיים אחד ליד השני, אחד זו הדאגה של חברת הכנסת תירוש לתושבי הצפון שאני מניח שהיא הקימה את הדיון הזה והדבר השני הם סכסוכים שקיימים שכנראה לא רק כספיים, ומעבר לתביעה, יש עוד שלושה דיונים משפטיים שמתרחשים במקביל, זה בג"צ ובית משפט שלום בקריית שמונה.

נרי ירקוני: הדבר הבעייתי, ומזה אני מבקש שהוועדה תיזהר, שצדדים מסוימים, את האינפורמציה העובדתית שצריכה לשמש פה את הדיון מזרימים לחברי כנסת, אנחנו מכירים את זה ומזה אני מאד מבקש להיזהר.

רונית תירוש: תדייק בנתונים.

נרי ירקוני: לדייק בנתונים זה לדייק בנתונים.

נרי ירקוני: מה שנסגר, וזה בסיס עובדתי, ועל זה חברת טמיר הגישה את המכרז הוא ידוע לכולם ולא דובר על מחיר פר נחיתה ובטח לא על 4,000 ₪ ואני לא רוצה להיכנס לזה.

נרי ירקוני: מה שאני כ רוצה להציע והצעתי את זה גם בישיבה הקודמת של ועדת הכלכלה ואני מעלה שוב ואני מבקש מיושב ראש הוועדה שאת זה ימנף, שהמדינה תסבסד כל מי שטס לקריית שמונה.

נרי ירקוני: מבחינה חוקית אין צורך במכרז, מבחינה חוקית אין צורך בקו סדיר.

נרי ירקוני: אין מחויבות כזו על פי חוק.

נרי ירקוני: אם למדינה חשוב שיטוסו לקריית שמונה, כל מי שטס עם ססנה, עם בואינג, עם מה שהמסלול יודע לקבל, יגידו לאדוני, על כל נוסע שאתה נוסע אתה מקבל איקס כסף.

נרי ירקוני: מפה והלאה, היצע וביקוש.

נרי ירקוני: אני אומר כרגע בשם המפעיל שאם מחר בבוקר במכניזם הזה חברת טמיר תטוס המפעיל יחבר אותה למרות סכסוכים משפטיים וכספיים שיש בניהם.

נרי ירקוני: כמו כל אחד אחר.

גלעד ארדן: זה ברור.

גלעד ארדן: כמו כל אדם שישלם את האגרה.

נרי ירקוני: אני אומר את זה כי גם מבחינת המפעיל כרגע, המפעיל עצמו אזרח קריית שמונה וגם אני הגעתי מהצפון.

נרי ירקוני: זה לא טריוויאלי שהמפעיל יכבד כרגע את טמיר שמצויים בסכסוכים, אני כן אומר את זה בשביל להגיד שמצד אחד המדינה צריכה כרגע לעשות ככל שביכולתה לסבסד כל כרטיס שיהיה, אין צורך במכרז לא בקו סדיר לא בבלעדיות, לא בהכתבת סוגי מטוסים.

נרי ירקוני: מטוס בטוח, שמי שיודע להטיס 4 נוסעים שיטוס לקריית שמונה.

נרי ירקוני: יטוס-יסובסד.

נרי ירקוני: בואינג יסובסד.

נרי ירקוני: אנחנו אומרים, כדי למנוע כל טענה אחרת שגם את טמיר, מחר בבוקר, למרות שיש תביעה גדולה, לא יעשו בזה שימוש, יטוס, ינחת, יקבל את השירותים, לא ישלם אגורה אחת יותר מכולם.

גלעד ארדן: תודה.

שלמה ברטל: הטיסות יכולות לחזור מחר בבוקר בתדירות של חמש טיסות ליום מבלי שלמדינה יעלה שקל איחד נוסף ממה שהתחייבה בעבר.

גלעד ארדן: כמה עלה כרטיס?

שלמה ברטל: לתושב צפון לראש פינה עלה 170 ₪ ולקריית שמונה 190 ₪, לתושבי מרכז יותר.

שלמה ברטל: הטיסות יכולות לחזור מחר בבוקר בתדירות של חמש טיסות יומיות מבלי שלמדינה יעלה שקל אחד נוסף.

שלמה ברטל: חמש טיסות לכל כיוון ביום אחד יכולים כבר ממחר בבוקר.

שלמה ברטל: לא צריך סובסידיה נוספת מאף אחד.

רונית תירוש: איפה ה"קצ'"?

גלעד ארדן: שיורידו.

גלעד ארדן: ...

שלמה ברטל: בזמנו הציע אודי זוהר שנקבל מפעיל נוסף, זו הייתה ההצעה של אודי זוהר.

שלמה ברטל: אני לא מתייחס כרגע אם הרישיון של ויקטור התקבל כדין או לא, יש לעורכי הדין הרבה מה להגיד בעניין.

שלמה ברטל: ישנו מפעיל של מנחת קרוב, מנחת פיק, יבוא הוא ויפעיל את המנחת, לא אנחנו ולא ויקטור, הוא אדם שמאושר על ידי הרשות, נשלם לו את העלויות.

רונית תירוש: איך משפטית ניתן לעשות את זה.

שלמה ברטל: משפטית כל אחד יכול לקבל, גם חבר כנסת שמחליט פתאום להיות מפעיל.

רונית תירוש: הוא לא רוצה שניים?

שלמה ברטל: לא הבנתם.

שלמה ברטל: מפעיל אחד.

נרי ירקוני: זה מקובל בתנאי שארקיע תיקח את המטוסים שלו ותפעיל אותם, בחינם.

שלמה ברטל: אנחנו לא מתעסקים כרגע האם ויקטור מחזיק את הרישיון שלו בדין או שלא בדין, לא אני ולא ויקטור אלא יהיה מפעיל שלישי מאושר על ידי הרשות, הוא מפעיל מנחת היום, הוא מוכן לבוא ולתפעל את המנחת.

גלעד ארדן: אין מישהו אחר שטס לקריית שמונה חוץ ממכם?

גלעד ארדן: אם יחליפו את המפעיל הנוכחי אז אתם תעבדו במכרז הנוכחי אלא אם יוחלף המפעיל הנוכחי במפעיל אחר.

שלמה ברטל: נכון.

שולי אשבול: המשרד עשה את זה בעבר ואין שום סיבה שלא יעשה כעת

גלעד ארדן: יש עוד מישהו שמבקש להוסיף משהו, אני רוצה להכניס את עניין הצעת החוק שנניח כולנו ביחד.

רונית תירוש: בכל זאת להתעקש ולחכות לפרוטוקול כי כל הטענות היו למשרד התחבורה.

רונית תירוש: לא באתי לדבר בהתנהלות של מפעיל המנחת חגג' ולא בחברת תעופה.

רונית תירוש: בעובדה שמעתי כאן מהאדם שמפעיל ואחראי על נושא של מנחתים ושדות תעופה במשרד התחבורה, שהוא מאשר.

רונית תירוש: אני חוזרת לנקודה הזו כי זו הייתה נקודת השבר, בגלל הנקודה הזאת הטיסות הופסקו ובגלל זה תושבי הצפון סובלים.

אודי זוהר: לא בגלל זה הופסקו הטיסות לראש פינה.

רונית תירוש: זה מה שאני יודעת ואף אחד לא סותר את דברי, לפחות לא מצד החברה או המפעיל.

רונית תירוש: לפיכך, אני שואלת כיצד ניתן לכם מנדט לפקח על נושא האגרות ואתם לא עושים מאומה.

רונית תירוש: אתם גם לא ידועים להגיד לי מה עלות האגרה, אפילו לא בדקתם אותה.

רונית תירוש: בעיקר שמדובר במשבר שלה

רונית תירוש: בנתי נגזר - - -

גלעד ארדן: הם בדקו, הם אמרו שזה צריך לעלות 63,000 שקלים לחודש.

רונית תירוש: שאלתי כמה זה עולה והם אמרו שהם לא יודעים.

נרי ירקוני: זה לא נכון.

רונית תירוש: לא לעזור לי.

רונית תירוש: לא שאלתי מה הייתה ההצעה שאלתי כמה היום גובים והם אמרו שהם לא יודעים, אנחנו יודעים להגיד מה הצענו.

רונית תירוש: אני מדברת על זה, שכשיש משבר ולהערכתי הוא נגזר כתוצאה מזה, אפילו לא טרחתם לבדוק מה העלויות שגרמו למשבר.

רונית תירוש: עכשיו אני שואלת אותך, איך אתה לא עושה בקרה ואוכף את מה שאתה צריך לאשר.

רונית תירוש: אם אישרת 63,000 והיושב ראש ידע לעשות חשבון ואמר שזה 800 ₪ לנחיתה, איך לא בדקת כמה הם גובים ואתה לא אוכף מה שאתה צריך לאשר, זו השאלה שלי למשרד התחבורה ולא קיבלתי עליה תשובה עם כל הסיפורים מסביב.

גלעד ארדן: לשכלל את השאלה, אם יש לכם סמכות לאשר או לא לאשר את אגרת הנחיתה, ואם חישבתם שזה 63,000 ₪ לחודש, אז אחת מהשתיים, הייתם צריכים לבוא למפעיל להגיד לו שזה מה שאנחנו סבורים, אתה מוכן לעמוד בזה?

גלעד ארדן: לא מוכן- הוא מפר חוזה תגישו נגדו תביעה.

גלעד ארדן: אם מפעיל המנחת לא מוכן לעמוד בסכום הזה, אז יש לכם גם עילה להחליף אותו, אבל או לפה או לפה, אני לא מבין איפה נתקעתם בעניין הזה.

נרי ירקוני: זה מה שעשו.

אודי זוהר: אני חייב לגלגל את מה שנאמר אחורה, זה בדיוק מה שנעשה.

אודי זוהר: מי שסרב לקבל את הסכומים שאמרנו, קרי, 63,000 ₪ בחודש הייתה חברת טמיר.

אודי זוהר: עשינו בדיוק את מה שאנחנו צריכים, כשלא צריך להתערב בעניינים כלכליים שבין מפעיל לבין חברה שנוחתת אצלו, לא התערבנו.

אודי זוהר: אני מחזיק מסמך שחברת טמיר הודיעה לויקטור חאג' כמה היא הולכת לשלם לו, והוא הסכים.

שלמה ברטל: אני לא מכיר את המסמך הזה, זה מסמך מזויף.

גלעד ארדן: פסקתם 63,000 ₪, מי מקבל ומי לא מקבל, היה?

אודי זוהר: הם אמרו לא, המפעיל אמר כן.

רונית תירוש: הם מעניינים אותי כקליפת השום.

רונית תירוש: אתם צריכים לאכוף אגרה מקסימאלית.

רונית תירוש: אתם החלטתם שהיא 800 ₪, תפעילו את זה ותאמין לי שיעמדו בתור מפעילי תעופה ומטיסים למיניהם וייקחו את זה אבל אתם השארתם את זה כך ולכן אנחנו במשבר.

אלדד יניב: הם צריכים להודיע שזה גובה האגרה, הם לא צריכים אותנו

גלעד ארדן: הוא אומר שהם הודיעו.

רונית תירוש: הם לא מעניינים אותי.

גלעד ארדן: אני רוצה לסכם את הדיון.

גלעד ארדן: אני רוצה לומר שהוועדה דורשת מחברת טמיר לחדש מייד את הטיסות בתנאים הקיימים ולהמשיך את המגעים עם משרד התחבורה כדי למצוא פתרון, אנחנו חושבים שזכיתם במכרז ובינתיים, גם אם אתם מנהלים משפט, זה פשוט לא הוגן לפגוע בתושבי הצפון.

גלעד ארדן: אנחנו מבקשים ממשרד התחבורה להעביר לוועדה את המסמך שלטענת

גלעד ארדן: כם קבעתם בו את גובה האגרה שיגבה המפעיל, לא משנה כרגע אם זה בחישוב חודשי או בחישוב פר נחיתה.

גלעד ארדן: הוועדה קוראת לשר התחבורה לקצוב את מועד סיום דיוניה של הוועדה הבין משרדית לכל המאוחר לאמצע חודש אוגוסט והוועדה מתבקשת להעביר את מסקנותיה לוועדת הכלכלה.

גלעד ארדן: בהתאם להמלצות תשקול ועדת הכלכלה האם להניח הצעת חוק המשותפת לכלל חברי הוועדה ואלה שירצו להצטרף כי במידה ונראה שלא ימצא פתרון תונח הצעת חוק להפיכת המנחת בקריית שמונה לשדה תעופה.

דוד טל: אדוני, אולי חברי הוועדה יניחו כבר הצעת חוק, אם נראה שזה מתקדם וזה טוב, לא נפעיל את הצעת החוק.

גלעד ארדן: אני מקבל את הצעתך, אנחנו ננסח את ההצעה יחד עם חברת הכנסת תירוש ונחתים את חברי הוועדה.

גלעד ארדן: זה מוגדר כהפיכת המנחת לשדה תעופה.

גלעד ארדן: תודה רבה לכולם הישיבה נעולה.